SPRÁVA KOMISIE EURÓPSKEMU PARLAMENTU A RADE Nariadenie Európskeho parlamentu a Rady (EÚ) č. 691/2011 zo 6. júla 2011 o európskych environmentálnych ekonomických účtoch /* COM/2013/0864 final */





SPRÁVA KOMISIE EURÓPSKEMU PARLAMENTU A RADE Nariadenie Európskeho parlamentu a Rady (EÚ) č. 691/2011 zo 6. júla 2011 o európskych environmentálnych ekonomických účtoch Všeobecné informácie k tejto správe V článku 10 nariadenia (EÚ) č. 691/2011 (ďalej len „nariadenie“) sa od Komisie požaduje, aby predložila správu týmto spôsobom: „Článok 10 Podávanie správ a preskúmanie Komisia predloží do 31. decembra 2013 a potom každé tri roky Európskemu parlamentu a Rade správu o vykonávaní tohto nariadenia. V tejto správe sa hodnotí najmä kvalita zaslaných údajov, metódy zberu údajov, administratívne zaťaženie členských štátov a respondentov, ako aj uskutočniteľnosť a účinnosť týchto štatistík. K správe sa v prípade potreby a so zreteľom na zistenia uvedené v článku 4 ods. 2 pripoja návrhy: - na zavedenie nových modulov environmentálnych ekonomických účtov, ako sú výdavky a príjmy súvisiace s ochranou životného prostredia (EPER)/účty výdavkov na ochranu životného prostredia (EPEA), odvetvie environmentálnych tovarov a služieb (EGSS), energetické účty, transfery súvisiace so životným prostredím (dotácie), výdavkové účty týkajúce sa využívania zdrojov a výdavkov na správu a riadenie (RUMEA), účty týkajúce sa vôd (kvalitatívne a kvantitatívne), účty týkajúce sa odpadov, účty týkajúce sa lesov, účty týkajúce sa ekosystémových služieb, účty týkajúce sa materiálových zásob v rámci celého hospodárstva (EW-MSA) a meranie nevyužitých ťažených zemných materiálov (vrátane pôdy), - zamerané na ďalšie zlepšovanie kvality údajov a metód zberu údajov, čím sa zlepší pokrytie a porovnateľnosť údajov a zníži sa administratívne zaťaženie podnikov a verejnej správy.“ Toto nariadenie bolo prvým nariadením Únie o environmentálnom účtovníctve. Zaviedlo tieto tri moduly: · modul na účty emisií do ovzdušia, ktoré zahŕňajú 14 rôznych plynov podľa 64 skupín priemyselných odvetví a domácností, · modul na dane súvisiace so životným prostredím, v rámci ktorých sa rozlišujú 4 druhy daní – dane z energie, dane z dopravy (iné ako dane z palív), dane za znečistenie, dane zo zdrojov – z ktorých je každá rozčlenená do 64 skupín priemyselných odvetví, domácností a nerezidentov, ktorí tieto dane platia, · modul na účty materiálových tokov pre 50 druhov materiálov, ktoré zahŕňajú domácu ťažbu, dovoz a vývoz. Platí pritom, že domáca materiálová spotreba = domáca ťažba + dovoz – vývoz, pre jednotlivé druhy materiálov a celkovo. Tieto tri moduly boli štatisticky najvyspelejšie a zodpovedajú dôležitým potrebám politiky životného prostredia, a to v oblasti emisií do ovzdušia a zmeny klímy, ekonomických nástrojov na obmedzenie znečistenia a efektívneho využívania zdrojov. V čase, keď Európsky parlament a Rada posudzovali toto prvé nariadenie a následne ho prijali, používatelia v Parlamente a na generálnych riaditeľstvách Komisie zdôrazňovali, že tieto prvé tri moduly sa majú považovať iba za začiatok a že potreby politiky z hľadiska environmentálneho účtovníctva sú omnoho rozsiahlejšie. Európsky parlament v skutočnosti vložil do článku 10 (pozri vyššie) zoznam nových možných modulov ako priorít pre budúci vývoj. V nariadení sa dátum na predloženie tejto prvej správy stanovuje na 31. decembra 2013, čo znamená, že túto správu bolo potrebné, vzhľadom na čas potrebný na jej prijatie, preklad a ďalšie postupy, vypracovať v čase, keď ešte neboli k dispozícii prvé údaje poskytnuté podľa uvedeného nariadenia. Dôkladné posúdenie kvality týchto údajov, metód zberu údajov atď. sa uskutoční začiatkom roku 2014. Prenos údajov z prvých troch modulov je dobrý a ďalej sa zlepšuje Prvý formálny prenos údajov podľa uvedeného nariadenia je stanovený na 30. septembra 2013 pre moduly týkajúce sa účtov emisií do ovzdušia a daní súvisiacich so životným prostredím a na 31. decembra 2013 pre účty materiálových tokov na makroekonomickej úrovni. Preto nie je v rámci lehôt na predloženie tejto správy možné vyjadriť sa podrobnejšie ku kvalite týchto údajov. Okrem toho šiestim členským štátom (Španielsko, Francúzsko, Cyprus, Malta, Rakúsko, Poľsko) boli udelené čiastočné alebo celkové výnimky (vykonávacím rozhodnutím Komisie 2012/691/EÚ zo 6. novembra 2012, Ú. v. L 308, 8.11.2012, s. 23), čo im umožňuje poskytnúť tieto údaje až o dva roky neskôr. V niektorých týchto krajinách bol však pokrok rýchlejší, ako sa očakávalo, vďaka čomu niektoré z nich budú schopné viac-menej splniť požiadavky nariadenia. Na základe príslušnej zmeny prílohy XXI k Dohode o EHP sú požiadavkami uvedeného nariadenia viazané Nórsko a Island, pričom na Island sa vzťahuje dvojročná výnimka, zatiaľ čo Lichtenštajnsko bolo od týchto požiadaviek oslobodené. V čase písania tejto správy sa buď práve končia formálne lehoty na predkladanie údajov na účely prvého zberu údajov podľa uvedeného nariadenia, alebo sa tieto lehoty doposiaľ neskončili. Veľký počet krajín už poskytuje značné množstvo údajov na dobrovoľnom základe: do polovice roku 2013 poskytlo približne 20 krajín úplné alebo takmer úplné údaje týkajúce sa daní súvisiacich so životným prostredím a účtov emisií do ovzdušia a 24 krajín poskytlo účty materiálových tokov. Postupne dochádza k výraznému zlepšovaniu pokrytia (počet krajín a stupeň rozpracovanosti jednotlivých tabuliek), včasnosti a spoľahlivosti. Eurostat a národné štatistické úrady spolupracujú v pracovných skupinách a špeciálnych tematických pracovných skupinách s cieľom zabezpečiť vysokú úroveň presnosti, koherentnosti a porovnateľnosti údajov. Výsledky tohto dobrovoľného zberu údajov sú uverejnené na webovej stránke Eurostatu a v rôznych publikáciách. Formálne posúdenie kvality v prvej polovici roka 2014 V rámci pracovných skupín bol stanovený formát správ o kvalite, ktoré musia členské štáty v súlade s článkom 7 nariadenia predkladať Komisii (Eurostatu), a prvá správa bude predložená po prvom zaslaní údajov na konci roku 2013. Správy sa budú týkať všetkých aspektov kvality: včasnosti, porovnateľnosti, dostupnosti, zrozumiteľnosti, koherentnosti, úplnosti a spoľahlivosti. Správa bude obsahovať aj štruktúrovaný opis zdrojov a metód použitých pri zostavovaní údajov. Správa bude prerokovaná s členskými štátmi na jar roku 2014 a stane sa základom plánu ďalšieho zlepšovania kvality údajov vrátane ich porovnateľnosti a včasnosti. Využívanie údajov Údaje o environmentálnych účtoch sa využívajú v rôznych aplikáciách politík na vnútroštátnej úrovni, ako aj na úrovni EÚ. Osobitne dôležitým príkladom je domáca materiálová spotreba vyplývajúca z účtov materiálových tokov, ktorá bola prijatá ako hlavný základný ukazovateľ v rámci hlavnej iniciatívy „Efektívne využívanie zdrojov“ stratégie Európa 2020. Účty emisií do ovzdušia prispievajú k nášmu lepšiemu pochopeniu hospodárskych odvetví zodpovedných za emisie skleníkových plynov, ktoré vedú k zmene klímy, a dane súvisiace so životným prostredím (najmä dane z energie) sú významným ekonomickým nástrojom na znižovanie emisií a sú takisto zahrnuté do ukazovateľov efektívneho využívania zdrojov. Tieto údaje sú vhodné najmä pre politické opatrenia vyvinuté v rámci stratégie Európa 2020, ktoré sa zameriavajú na dosahovanie cieľov v oblasti klímy a energetiky a zároveň na zabezpečovanie udržateľného hospodárskeho rastu. Všetky poskytnuté údaje sú zahrnuté do viacerých publikácií a analýz a možno do nich nahliadnuť na verejne prístupnej webovej stránke Eurostatu. http://epp.eurostat.ec.europa.eu/portal/page/portal/environmental_accounts/introduction Táto webová stránka takisto obsahuje základné informácie, metodické príručky a návody na zostavovanie účtov, ako aj rozličné publikácie existujúcich údajov. Uvedené tri moduly možno po ich etablovaní ďalej propagovať s cieľom viac povzbudzovať k ich využívaniu aj tých používateľov, ktorí nemusia byť nevyhnutne oboznámení s ich pridanou hodnotou. Vzhľadom na to, že sú založené na existujúcich dátových súboroch, nie je zriedkavé, že používatelia vyhľadávajú priamo pôvodné údaje, pretože si plne neuvedomujú výhody environmentálnych účtov, najmä možnosť environmentálnej ekonomickej analýzy. Napríklad účty emisií do ovzdušia sa zatiaľ využívajú v menšej miere ako súpisy skleníkových plynov alebo údaje o emisiách v rámci Dohovoru o diaľkovom znečisťovaní ovzdušia prechádzajúcom hranicami štátov (dohovor LRTAP). Ďalším príkladom môžu byť dane súvisiace so životným prostredím, kde súbory údajov podľa uvedeného nariadenia obsahujú ďalšie členenie podľa hospodárskej činnosti, z ktorej sa dane odvádzajú, čo predstavuje ďalší užitočný parameter pre podrobnú fiškálnu analýzu. Preto treba venovať väčšie úsilie popularizácii využívania súborov údajov v cielených publikáciách a na štatistických podujatiach, keďže prenos údajov na základe uvedeného nariadenia nadobúda väčšiu rutinu a postupne sa zvyšuje možnosť dosahovať úplnú kompletnosť a dlhšie časové rady. Značná časť praktického využitia týchto údajov sa uskutočňuje na úrovni EÚ a v špecializovaných výskumných ústavoch. V niektorých krajinách sa údaje podľa všetkého využívajú vo veľkej miere, ale niektoré iné národné štatistické úrady uvádzajú, že ich vládne inštitúcie využívajú tieto údaje pomerne málo, a preto treba podporiť ich rozsiahlejšie využívanie. Možno očakávať, že tieto údaje sa budú využívať v rastúcej miere, keďže ponúkajú lepšie pokrytie z hľadiska počtu krajín a dlhších časových rad, ktoré sú k dispozícii na účely analýzy trendov. Environmentálne účty sa vypracúvajú aj na medzinárodnej úrovni Environmentálne účty, ktoré sa požadujú podľa tohto nariadenia, sú navrhnuté ako „satelitné účty“ k bežným národným účtom: Európskemu systému národných a regionálnych účtov (ESÚ) a Systému národných účtov (SNÚ) na celosvetovej úrovni. Tri účty/moduly, ktoré sú zahrnuté do prvého nariadenia, sú takisto zahrnuté do Systému integrovaných environmentálnych ekonomických účtov na celosvetovej úrovni (SEEA), ktorý v máji 2012 prijala Štatistická komisia OSN ako medzinárodnú štatistickú normu (ktorú podporili a uverejnili OSN, Európska komisia, OECD, Svetová banka, MMF a FAO). K vytvoreniu systému SEEA výrazne prispel Eurostat a niekoľko krajín EÚ. Kľúčové aspekty týchto účtov sa rozvíjajú takisto v rámci stratégií OECD a UNEP pre zelený rast a iniciatív Svetovej banky v oblasti zúčtovania prírodného kapitálu. Administratívna záťaž je nízka S cieľom splniť požiadavky na údaje podľa uvedeného nariadenia môžu národné štatistické úrady využívať existujúce základné údaje, ktoré následne prispôsobia klasifikáciám národných účtov. Napríklad účty emisií do ovzdušia vychádzajú z prác, ktoré už boli vykonané pri inventúrach emisií do ovzdušia požadovaných v rámci podávania správ podľa Rámcového dohovoru OSN o zmene klímy (UNFCCC) a Dohovoru EHK OSN o diaľkovom znečisťovaní ovzdušia prechádzajúcom hranicami štátov (CLRTAP); v environmentálnych účtoch sa potom tieto údaje ďalej rozlíšia tak, aby zodpovedali klasifikáciám a koncepciám tabuliek vstupov a výstupov národných účtov a mohli byť zosúladené so štatistikami odvetví priemyslu a služieb danej ekonomiky. Dane súvisiace so životným prostredím sa uvádzajú v zozname vnútroštátnych daní, o ktorých už jednotlivé krajiny poskytli Komisii (Eurostatu) správu. Pokiaľ ide o účty materiálových tokov, údaje o domácej ťažbe (výroba biomasy) sú prevzaté z poľnohospodárskej štatistiky, údaje o nerastných surovinách z údajov o ťažbe a dobývaní, údaje o fosílnych energetických materiáloch z energetickej štatistiky a údaje o dovoze a vývoze zo štatistky zahraničného obchodu. V dôsledku toho, že sa opäť využívajú existujúce údaje, ďalšia spravodajská záťaž podnikov je len veľmi malá. Väčšiu časť pracovnej záťaže znášajú národné štatistické úrady, ktoré spracúvajú existujúce údaje a zvyšujú užitočnosť základných údajov z analytického hľadiska tým, že ich zosúlaďujú s pojmami a klasifikáciami národných účtov. Vo väčšine krajín si táto práca, pokiaľ ide o prvé tri moduly, spravidla vyžadovala približne dve osoby zamestnané na plný úväzok. Pre vývoj nových modulov a udržanie a ďalšie zvyšovanie kvality environmentálnych účtov je nevyhnutné, aby vnútroštátne správne orgány zabezpečili dostatok dostupných zdrojov. Eurostat pomáha krajinám pri implementácii prvých troch modulov Eurostat podľa potreby pomáha členským štátom pri implementácii prvých troch modulov prostredníctvom rôznych prostriedkov, vrátane: · grantov na podporu pilotných štúdií, · pomoci pri výmene skúseností medzi jednotlivými krajinami, · školení v rámci programu školení pre európskych štatistikov, · príručiek a návodov, · spresňovania a racionalizácie spôsobu zasielania údajov týkajúcich sa prvých troch modulov Eurostatu. Boli navrhnuté ďalšie tri moduly Eurostat a členské štáty pokračovali vo vývoji nových modulov prostredníctvom pracovných skupín v oblasti štatistiky. V období rokov 2011 – 2012 boli vypracované metodiky a pilotné testy, najmä pokiaľ ide o prvé tri moduly uvedené v článku 10: výdavky na ochranu životného prostredia, odvetvie environmentálnych tovarov a služieb a účty fyzických tokov energií. Tieto moduly boli vyhodnotené ako najvhodnejšie z koncepčného hľadiska a existujú pre ne potrebné základné štatistiky. Tieto nové moduly takisto znamenajú len malú alebo žiadnu spravodajskú záťaž pre podniky alebo domácnosti, pretože príslušnú prácu vykonajú skôr národné štatistické úrady s cieľom prispôsobiť a upraviť údaje, ktoré už boli zozbierané na iné účely (štatistické alebo administratívne). Nové moduly takisto zodpovedajú politickým prioritám EÚ v oblasti zeleného rastu a efektívneho využívania zdrojov. Komisia (Eurostat) pomáha krajinám pripraviť sa na tieto tri nové moduly prostredníctvom grantov, výmeny skúseností, príručiek atď., podobne ako v uplynulých rokoch v prípade prvých troch modulov. Napríklad modul výdavkov určených na ochranu životného prostredia podporovaný týmito grantmi bol od roku 2001 podrobený pilotným testom v 20 členských štátoch, v 12 členských štátoch boli vykonané pilotné štúdie EGSS a v 12 členských štátoch sa testovali energetické účty. Niektoré krajiny okrem toho vykonali pilotné štúdie bez finančnej podpory EÚ. Nórsko a Švajčiarsko sa takisto aktívne zapojili a prispeli svojimi skúsenosťami. Celkovo možno konštatovať, že existujú značné skúsenosti s týmito modulmi, ktoré si členské štáty navzájom vymieňali v rámci technických zasadnutí. Táto skutočnosť sa do značnej miery zohľadnila, čo umožnilo Výboru pre Európsky štatistický systém, aby 7. februára 2013 vyjadril súhlasné stanovisko k návrhu nariadenia. Katalóg pilotných štúdií je k dispozícii na tejto webovej stránke Eurostatu: http://epp.eurostat.ec.europa.eu/portal/page/portal/environmental_accounts/introduction Na tomto základe Komisia 2. mája 2013 prijala návrh na zmenu nariadenia [COM(2013) 247] s cieľom doplniť tieto tri moduly do prvého nariadenia. Koncom roka 2013 v Rade a Európskom parlamente úspešne napredovali rokovania o tomto návrhu na zmenu nariadenia. Ďalšie pripravované moduly Pokračujú takisto práce na väčšine ostatných účtov uvedených v článku 10: · presuny (dotácie) súvisiace so životným prostredím, kde pracovná skupina skúsených členských štátov vyvíja rámec na zber údajov, · výdavkové účty týkajúce sa využívania zdrojov a výdavkov na správu a riadenie (RUMEA), kde sa kladie dôraz na činnosti správy a riadenia zdrojov v súvislosti so zavádzaním nového modulu týkajúceho sa sektoru EGSS, · účty týkajúce sa vody, kde koncepčná práca síce pokročila, ale brzdí ju nedostatok základných údajov, · účty týkajúce sa lesov, ktoré sú vďaka rozvoju integrovaného environmentálneho a ekonomického účtovníctva pre lesy v súlade so SEEA. Tieto účty sú potenciálnymi kandidátmi na tretiu „sériu“ modulov. Všetky tieto potenciálne moduly boli súčasťou Európskej stratégie pre environmentálne účtovníctvo, ktorú v roku 2008 prijal Výbor pre štatistické programy zložený z vedúcich všetkých národných štatistických úradov. Stratégia ESEA 2008 sa v súčasnosti aktualizuje tak, aby zohľadňovala prijatie prvého nariadenia a začiatok prác na druhom nariadení, a aby umožňovala aktuálny pohľad na nové potreby politiky. Národné štatistické úrady členských štátov sa v súčasnosti zdráhajú prijať príliš mnoho ďalších modulov vzhľadom na rozpočtové škrty a nedostatok pracovných síl. Namiesto toho odporúčajú zamerať sa v prvom rade na zlepšenie kvality a podporu používania prvých troch a druhých troch modulov. Účty ekosystémových služieb a biodiverzity sú z politického hľadiska veľmi žiadané, ale z hľadiska merania sú vo veľmi skorom štádiu priekopníckeho vývoja a výskumu, ktorý si vyžaduje multidisciplinárne tímy zložené okrem iného z biológov, ekologických odborníkov, kartografov a takisto štatistikov. Z tohto dôvodu sa považuje za vhodnejšie prenechať vedenie Európskej environmentálnej agentúre. Úloha národných štatistických úradov v tejto fáze by spočívala predovšetkým v poskytovaní základných údajov, ako sú napríklad údaje o poľnohospodárskej produkcii, údaje o využívaní pôdy (LUCAS) a regionálne štatistiky, a v prípade potreby aj v poskytovaní štatistického poradenstva. Potreba zlepšiť včasnosť Ďalšia nová požiadavka vznesená používateľmi je zlepšenie včasnosti. Prvé tri moduly boli koncipované ako pomerne detailné štrukturálne údaje, ktorých cieľom bolo analyzovať vzájomné interakcie medzi ekonomikou a životným prostredím vo vybraných oblastiach, ktoré patria do prvého nariadenia. Po zavedení európskeho semestra, ktorý je cyklom plánovania hospodárskej a fiškálnej politiky Únie, je žiaduce do tohto semestra zahrnúť popri bežných ekonomických údajoch, ako je napríklad HDP, aj environmentálne aspekty. Eurostat spolu s národnými štatistickými úradmi hľadá spôsoby, ako by bolo možné tieto environmentálne účty zostaviť skôr. Eurostatu a príslušným krajinám sa podarilo dosiahnuť značný pokrok z hľadiska rýchlejšieho zostavovania a spracovania týchto účtov. Je však nepravdepodobné, že by sa podarilo dosiahnuť úroveň včasnosti požadovanú pre potreby európskeho semestra. Eurostat preto takisto skúma spôsoby, ako vykonať rýchle odhady niektorých hlavných ukazovateľov oveľa skôr (napr. odhady emisií CO2 v t + 4 mesiacoch vypočítané na základe mesačných štatistík Eurostatu o využití energie). Ďalší postup Komisia (Eurostat) dôkladne skontroluje kvalitu údajov získaných za prvé tri moduly na konci roka 2013 a v prípade potreby navrhne zlepšenia týkajúce sa jednotlivých krajín alebo celkovej metodiky. V roku 2014 budú v Európskom parlamente a Rade pokračovať rokovania o druhej „sérii“ modulov. Štatistici budú pokračovať v prípravách na zavedenie týchto troch ďalších modulov do praxe. Európska stratégia pre environmentálne účtovníctvo sa opätovne preskúma v spolupráci s hlavnými skupinami používateľov a národnými štatistickými úradmi. Cieľovým dátumom na dokončenie tejto novej stratégie ESEA je polovica roku 2014. Komisia a správne orgány členských štátov budú naďalej spolupracovať s cieľom zabezpečiť väčšie zviditeľnenie a využívanie výsledkov environmentálnych účtov.